बहन गर्भवती होने पर कहासुनी; गला घोंट कर मारा, शव जला नहीं तो नहर में फेंका
Haryana Kurukshetra Missing Girl Murder Case Update - हरियाणा के कुरुक्षेत्र में लापता हुई लड़की की हत्या के मामले में बड़ा दिल दहला देने वाला खुलासा हुआ है
हरियाणा के कुरुक्षेत्र में लापता हुई लड़की की हत्या के मामले में बड़ा दिल दहला देने वाला खुलासा हुआ है। बड़ी बहन के प्रेमी ने उसकी गला घोंट कर हत्या कर दी और शव को यमुनानगर-सहारनपुर रोड पर बनी गहरी पुलिया के पास खाई मे फेंक दिया। लाश के चेहरे व छाती पर पेट्रोल छिड़क कर आग लगा दी। 2 घंटे के बाद भी जब लाश नहीं जली तो वह लाश को गाडी मे डालकर सहारनपुर में यमुनानगर की तरफ नहर में फेंक दिया था।
पुलिस ने पुर्तगाल में रहने वाले पेहोवा के अनिल कालड़ा को गिरफ्तार किया है। उसके मृतक की बड़ी बहन के साथ अवैध संबंध थे और वह गर्भवती हो गई थी। इसी को लेकर छोटी बहन ने झगड़ा किया तो उसकी कार में ही गला दबाकर हत्या कर दी थी। पुलिस ने हत्यारोपी को 5 दिन के रिमांड पर लिया है। वह 15 जुलाई को विदेश से आया था।
ये था पूरा मामला
पेहोवा के डीएसपी रजत गुलिया ने बताया कि एक व्यक्ति ने पुलिस को दी गई अपनी शिकायत में बताया कि उसकी पत्नी पेहोवा में उससे अलग रहती है। 17 जुलाई को वह अपनी दोनों लड़कियों को लेकर गांव से पेहोवा आया था। दोनों को मेन चौक छोड़ दिया था। बाद में लड़कियों ने उसे फोन करके कहा कि वह अपनी मां के पास पेहोवा रहेंगी। 19 जुलाई को उसकी बड़ी लड़की उसके पास घर वापस आ गई।
उसने बताया कि छोटी बहन मम्मी के पास नन्द कालोनी पेहोवा में है। उसे पता चला कि उसकी लड़की न तो अपनी मम्मी के पास पेहोवा गई और न ही उसके पास आई। उसने आरोप लगाया कि उसकी बड़ी लड़की व उसके ब्वायफ्रैंड प्रिंस ने मिलकर उसकी लड़की को गायब कर रखा है। लड़की की मां ने भी पुलिस में दिये अपने बयान में कहा कि उसकी बेटी लापता है।
आरोपी के घर किराए पर रहता था परिवार
डीएसपी ने बताया कि थाना शहर पेहोवा की टीम ने गुमशुदा लड़की के मामले में अनिल कालड़ा निवासी पूजा काॅलोनी पेहोवा कुरुक्षेत्र को गिरफ्तार कर लिया। लड़की का परिवार पहले उसके मकान में किराये पर रहता था। अनिल के बड़ी लड़की के साथ सम्बन्ध बन गए थे। इस कारण वह गर्भवती हो गई थी।
15 जुलाई को पुर्तगाल से आया था
वह विदेश में पुर्तगाल में रहता है और 15 जुलाई को पेहोवा आ गया था। 17 जुलाई को वह दोनों बहनों को लेकर अमृतसर का बहाना बनाकर कुरूक्षेत्र के एक प्राइवेट अस्पताल में बड़ी लड़की का गर्भ चेक करवाने ले गया था। उसके बाद वापस पेहोवा आकर बड़ी लड़की को तलहेडी उतार दिया और छोटी लड़की को पेहोवा छोड़ने की बात कहकर साथ ले आया।
छोटी लड़की ने किया था झगड़ा
पुलिस के अनुसार रास्ते में छोटी लड़की ने उसकी बहन के गर्भधारण को लेकर उसके साथ झगडा किया। आरोपी अनिल ने उसको कार में ही गला घोंटकर मार दिया। हत्या करने के बाद लड़की की लाश को लेकर यमुनानगर से होते हुए सहारनपुर रोड पर बनी गहरी पुलिया के पास खाई मे फेंक दिया। उसे जलाने का प्रयास किया। नहीं जली ताे नहर में फेंक दिया।